Diari Oficial de la Generalitat Valenciana


Sumari del DOGV 6154, del 27-11-2009 (2009/13119)

RESOLUCIÓ de 17 de desembre de 2008, de la Direcció General per al Canvi Climàtic, per la qual s'atorga a l'empresa Iriscrom, SA, l'autorització ambiental integrada per a una indústria d'estampacions i acabaments tèxtils al terme municipal d'Ontinyent.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6154

Data del DOGV
:   27-11-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/13487


Data del document
:   17-12-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 17 de desembre de 2008, de la Direcció General per al Canvi Climàtic, per la qual s'atorga a l'empresa Iriscrom, SA, l'autorització ambiental integrada per a una indústria d'estampacions i acabaments tèxtils al terme municipal d'Ontinyent. [2009/13717]  
Vistos els documents que consten en l'expedient 323/06 IPPC, instruït a instàncies de l'empresa Iriscrom, SA, a fi d'obtenir l'autorització ambiental integrada per a una indústria d'estampacions i acabaments tèxtils, s'emet aquesta resolució de conformitat amb els següents  
Antecedents de fet  
Primer. Amb data 28 de desembre de 2006 Jorge Martí Durá, en representació de l'empresa Iriscrom, SA, amb CIF A63478556, va presentar al Registre del Centre de Tecnologies Netes una sol·licitud d'autorització ambiental integrada per a una indústria d'estampacions i acabaments tèxtils ubicada a l'avinguda de Ramón y Cajal, s/n, d'Ontinyent (València), que es detalla en l'annex I.  
A la sol·licitud s'adjunta l'informe urbanístic de l'Ajuntament d'Ontinyent de data 18 d'abril de 2005.  
Segon. Amb data 25 de gener de 2007 es va requerir a l'empresa que aportara la documentació necessària a fi d'admetre a tràmit la sol·licitud, la qual es va presentar entre els dies 18, 19 i 31 d'octubre i 19 de desembre de 2007.  
Tercer. Una vegada admesa a tràmit la sol·licitud, la Conselleria va remetre la documentació a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada.  
En aquest sentit, els dies 17 i 21 d'abril de 2007 es va rebre un informe de l'Ajuntament d'Ontinyent i un altre de la Confederació Hidrogràfica del Xúquer, respectivament, en els quals es requeria documentació complementària.  
Quart. Amb data 23 de març de 2008 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, i es va publicar l'anunci corresponent en el Diari Oficial de la Comunitat Valenciana (núm. 5729).  
Durant el període d'informació pública no es van presentar al·legacions al projecte, ni en aquesta Conselleria ni a l'Ajuntament d'Ontinyent, i així consta en l'expedient certificat de la informació pública.  
Cinqué. Una vegada transcorregut el termini d'informació pública, es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
Sisé. Amb data 15 d'octubre de 2008 es va rebre un informe de la Confederació Hidrogràfica del Xúquer, en el qual es comunicava que, segons la documentació aportada, la instal·lació objecte de l'informe no requereix autorització d'abocament d'aquest organisme perquè, segons al·lega el titular, està connectada a la xarxa de clavegueram. L'informe inclou una sèrie de condicionants que ha de complir l'empresa, els quals s'han inclòs en aquesta autorització.  
Seté. Amb data 11 de novembre de 2008 es va rebre un informe favorable de l'Ajuntament d'Ontinyent, subjecte al compliment de diversos condicionants, els quals s'han inclòs en aquesta autorització.  
Huité. Amb data 3 de desembre de 2008 l'Entitat de Sanejament d'Aigües va emetre un informe sobre la sol·licitud d'autorització ambiental integrada d'Iriscrom, SA.  
Així mateix, s'han incorporat a l'expedient els informes emesos per l'Àrea de Residus i pel Servei de Protecció de l'Ambient Atmosfèric.  
Nové. Amb data 15 de desembre de 2008 es va remetre el tràmit d'audiència a l'empresa, sense que s'hi presentaren al·legacions.  
Deu. Amb data 16 de desembre de 2008 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 323/06 IPPC de sol·licitud d'autorització ambiental integrada, promoguda per Iriscrom, SA.  
Als fets anteriors són aplicables els següents  
Fonaments de dret  
Primer. D'acord amb l'article 9 de la la Llei 16/2002, d'1 de juliol, de prevenció i control integrats de la contaminació, les activitats incloses en l'annex I d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 7.1 de l'annex I de la Llei 16/2002.   
Segon. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental, desplegada pel Decret 127/2006, de 15 de setembre, del Consell.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del President de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 26 del Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, correspon a la Direcció General per al Canvi Climàtic exercir les competències en matèria d'intervenció administrativa ambiental d'activitats.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a Iriscrom, SA l'autorització ambiental integrada per a la indústria d'estampacions i acabaments tèxtils situada a l'avinguda de Ramón y Cajal, s/n, d'Ontinyent (València), d'acord amb el projecte bàsic per a la sol·licitud d'autorització ambiental integrada, de 22 de desembre de 2006, subscrit per Salvador Bresó, la qual queda inscrita en el Registre General d'Instal·lacions IPPC de la Comunitat Valenciana amb el número 358-08/AAI/CV, condicionada al compliment dels requisits següents:  
1. Emissions atmosfèriques  
1.1. Valors límit d'emissió  
Els focus que es descriuen en la documentació presentada, i que per tant s'autoritzen, s'inclouen en la taula següent, on s'indiquen els contaminants que cal mesurar en cadascun:  
  
\* \* \* \* \* \* \* \* \* \* \*   
  
En principi, s'han identificat els focus en què s'ha de controlar l'emissió de compostos orgànics volàtils, segons la documentació aportada. Amb tot, si es produeix algun canvi en els processos o substàncies utilitzades que pogueren emetre aquests compostos, hauran de complir els valors límit d'emissió i fer-se els mesuraments periòdics que estableix aquesta autorització.  
Si es du a terme algun procés en els rams que pot produir l'emissió de partícules, aquest paràmetre també s'ha de mesurar.  
Els valors límit d'emissió que s'han de complir són els següents:  
  
En cas que hi haja emissions d'altres substàncies contaminants diferents de les anteriors, els nivells d'immissió de contaminants a l'exterior de l'activitat no han de sobrepassar la trentena part dels límits ambientals d'exposició professional per a agents químics publicats més recentment per l'Institut Nacional de Seguretat i Higiene en el Treball.  
1.2. Control de les emissions  
La periodicitat de mesurament dels focus d'emissió a l'atmosfera per part d'una ECMQA és la següent:  
  
Les condicions de presa de mostres i expressió de resultats són les següents:  
Punts de presa de mostra: els focus canalitzats han de tenir la situació, la disposició, la dimensió i els accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera han de garantir una correcta dispersió dels contaminants emesos. Més concretament, la seua alçària no sols ha de complir el que estableix l'Ordre de 18 d'octubre de 1976, sinó que es recomana que siga tal que, en una distància equivalent a deu vegades l'alçària del punt d'emissió d'un focus, no hi haja altres estructures d'alçària superior a la del mateix focus menys dos metres, que produïsquen un apantallament que dificulte la dispersió i justifique tècnicament la influència de l'efecte down-wash (turbulència o rebuf).  
Preferiblement, la temperatura dels gasos en el punt de mostratge ha de ser inferior als 200 ºC.  
Els mesuraments s'han de fer en condicions normals de funcionament de les instal·lacions, registrant els paràmetres que les determinen, i han de cobrir totes les tipologies o grups de productes diferents que es fabriquen en cada instal·lació.  
Les concentracions mesurades han d'estar referides sempre a condicions normals de pressió i temperatura (101,3 kPa i 273,16 K), i per als gasos de combustió en base seca i un contingut d'oxigen del 15% de O2.  
2. Soroll  
Respecte al nivell de sorolls transmesos a l'exterior, cal complir el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits per a zones d'ús industrial, que són els següents:  
  
Cada cinc anys caldrà fer una auditoria acústica a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Aquesta auditoria l'ha de fer una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.   
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els corresponents informes complets.  
3. Abocaments  
3.1. Aigües residuals i pluvials  
Cal actuar segons el que s'ha especificat en projecte, de manera que es garantisca la inexistència d'abocament d'aigües residuals al domini públic hidràulic (abocament zero).  
Les aigües residuals industrials procedeixen de les activitats d'estampació, tintura i acabaments. Són sotmeses a un tractament depurador i connectades a la xarxa de clavegueram municipal.   
El tractament depurador consisteix en un procés biològic aerobi, després d'homogeneïtzar i ajustar el pH de l'abocament, i un tractament fisicoquímic. Hi ha una instal·lació d'osmosi inversa, on l'aigua pretractada es pressuritza i passa a les membranes d'osmosi inversa, on es creen dos corrents: un de dessalinitzat, que s'enviarà a consum, i un segon de rebuig, que s'enviarà a depòsit fins que siga gestionat.  
Les aigües domèstiques, procedents dels vestuaris estan connectades a la xarxa de clavegueram municipal.  
L'empresa disposa de permís d'abocament al clavegueram municipal, emés el 10 de gener de 2005 per l'Ajuntament d'Ontinyent.  
Es pressuposa que les aigües pluvials no estan contaminades, d'acord amb la documentació aportada i les característiques de l'activitat.  
La Confederació Hidrogràfica del Xúquer condiciona el seu informe favorable al compliment dels requisits següents:  
El titular ha de mantenir tots els abocaments de les aigües industrials i domèstiques depurades generats per la seua activitat connectats a la xarxa de clavegueram, sense que hi haja cap sistema de desguàs capaç de generar un abocament directe o indirecte al domini públic hidràulic, i ha de presentar davant l'òrgan competent per a l'atorgament de l'autorització ambiental integrada un certificat de connexió dels abocaments d'aigües residuals emés pel titular de la xarxa de sanejament.  
Així mateix, ha de constar en l'expedient un informe emés per l'ens encarregat de la gestió de la depuradora de destinació, en el qual es pronuncie expressament de manera favorable a la connexió de l'abocament de l'esmentada activitat, amb indicació expressa que aquests abocaments són compatibles amb el compliment dels valors límit d'emissió que fixa l'autorització d'abocament de la depuradora, tant des del punt de vista del volum com per la qualitat de l'influent.  
Es recorda que, d'acord amb l'article 100 del text refós de la Llei d'aigües (Reial decret legislatiu 1/2001, de 20 de juliol), "queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització administrativa prèvia", i s'incoarà, si escau, un expedient sancionador per infracció tipificada en la lletra f) de l'article 116.3 de l'esmentada llei.  
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie, de manera que no es puga produir la contaminació de les aigües pluvials, les quals han de ser recollides i eliminades per sistemes que asseguren la inalterabilitat de les seues característiques qualitatives i la innocuïtat del seu abocament al domini públic hidràulic, si escau.  
D'acord amb el que disposa l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
D'altra banda, d'acord amb l'informe de l'EPSAR, pel que fa a la qualitat dels abocaments efectuats per l'empresa sol·licitant, aquesta ha de garantir el compliment de l'article 8 del Reial decret 509/1996, així com les ordenances municipals d'abocament aplicables, i en conseqüència ha de garantir les condicions imposades per les normatives que estiguen vigents en aquestes matèries en cada moment.  
De la mateixa manera, les aigües residuals generades pel sol·licitant no han d'impedir el compliment dels objectius de qualitat fixats en l'autorització d'abocament al domini públic hidràulic emesa per la confederació hidrogràfica corresponent per a l'EDAR receptora d'aquestes.  
Sobre el tractament i la generació d'abocaments, atés que es tracta d'una activitat en què es generen abocaments amb elevada càrrega contaminant, s'ha d'establir el següent pla d'autocontrols analítics sobre l'abocament, en el qual s'han de caracteritzar els paràmetres que s'indiquen a continuació, amb la periodicitat següent:   
  
En tots els casos, les mostres han de ser integrades durant 24 hores, i s'han de prendre en l'arqueta de registre. Les anàlisis han de ser efectuades per un laboratori homologat, entenent per tal els corresponents a empreses col·laboradores dels organismes de conca en matèria de control d'abocaments, d'acord amb el que estableix l'Ordre 985/2006 del Ministeri de Medi Ambient.  
Els resultats de les esmentades anàlisis s'han de remetre a l'Entitat Pública de Sanejament d'Aigües Residuals de la Comunitat Valenciana, amb la periodicitat que estableix el pla d'autocontrol, juntament amb l'acta de presa de mostres del laboratori. El cost econòmic associat a aquestes operacions serà a càrrec de l'empresa sol·licitant.  
La durada d'aquests controls analítics estarà determinada pel manteniment dels valors de l'abocament dins dels límits i de les condicions que estableix la corresponent resolució. Serà l'EPSAR la que determine la variació de la freqüència dels controls i, si escau, la seua finalització.  
Els abocaments han de complir en tot moment els límits de contaminants que reflecteix la corresponent ordenança municipal d'abocaments o, si no n'hi ha, el model d'ordenança d'abocaments de l'EPSAR.  
4. Protecció del sòl i de les aigües subterrànies  
No s'ha de fer cap abocament que puga afectar el sòl o les aigües subterrànies.  
No es podran fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
En aquest sentit, l'empresa ha presentat l'informe preliminar de situació del sòl que requereix l'article 3.1 del Reial decret 9/2005, sense perjudici que posteriorment es puguen requerir al titular de l'activitat informes complementaris o periòdics més detallats, tal com preveuen els punts 3 i 4 de l'article 3 de l'esmentat reial decret.  
A més, el titular de l'activitat està obligat a complir el que disposa el punt 5 de l'article 3 del Reial decret 9/2005, en el cas que a l'emplaçament anara a exercir-se una activitat diferent de l'actual o canviara l'ús del sòl, i també el que estableix l'article 8 del mateix reial decret, referit a la publicitat registral.  
5. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza Iriscrom, SA per a la producció dels residus següents, sempre que les instal·lacions es corresponguen amb les que es descriuen en el projecte, la seua capacitat de generació anual siga de l'ordre de magnitud que es detalla a continuació i la producció de producte acabat a les instal·lacions del centre productiu detallat en l'annex I siga aproximadament de 9.000 tones/any de teixit acabat.  
  
\* \* \* \* \* \* \* \* \* \* \*   
  
El centre està inscrit en el Registre de Petits Productors de Residus Perillosos.  
5.1.1. Control de la producció de residus  
Els residus es poden emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es poden emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període hauran de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzematge ha d'estar inclosa en el sistema general de protecció contra incendis de la indústria.  
Per a l'emmagatzematge de residus líquids o que pel seu alt contingut líquid puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la més gran d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, implique un augment de la perillositat o en dificulte la gestió.  
S'ha de disposar de l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat s'ha de gestionar com a residu perillós o no perillós, segons la seua naturalesa.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, cal disposar d'un registre on conste la quantitat, la naturalesa, la identificació, l'origen i la data de generació i entrega a un gestor autoritzat, així com el número de document de control i seguiment utilitzat, si escau, i el gestor a qui s'entrega el residu.  
Els residus perillosos i els no perillosos s'han d'entregar a gestors que disposen de la corresponent autorització administrativa per a gestionar-los.  
Cada quatre anys s'ha d'elaborar un pla de prevenció i reducció de residus perillosos, que s'ha de presentar a la Direcció General per al Canvi Climàtic.  
6. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
Si, tot i amb això, es produeix algun incident en les instal·lacions que comporte un funcionament anòmal i en pot resultar l'incompliment dels límits imposats, s'haurà de comunicar immediatament aquesta situació a Protecció Civil, l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim els efectes sobre el medi ambient.  
En el termini màxim de set dies després de l'incident, la mercantil ha de remetre a l'Ajuntament i a la Direcció General per al Canvi Climàtic un informe detallat en el qual, a més de les dades identificatives, han de figurar les següents:  
- Les causes de l'incident.  
 L'hora en què es va produir i la durada.  
 Les característiques de l'emissió o abocament.  
- Les mesures correctores adoptades.  
 L'hora i la forma en què es va comunicar el succés.   
En relació amb el possible dany ambiental ocasionat per l'activitat, caldrà aplicar la Llei 26/2007, de 23 d'octubre, de responsabilitat ambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat ha de disposar d'una garantia financera que permeta afrontar la responsabilitat ambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, bé al sistema comunitari de gestió i auditoria ambientals (EMAS), bé al sistema de gestió ambiental UNE-EN ISO 14023: 2004.  
Així mateix, quan es determine el cessament d'alguna de les unitats, caldrà desmantellar, segellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
7. Altres condicions  
La indústria i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han aplicat les mesures que preveu el projecte.  
L'informe de l'Ajuntament d'Ontinyent està condicionat al compliment dels requisits següents:  
Aportar les dades sol·licitades de cabal d'aigües residuals (m³/h), la capacitat de tractament de la depuradora (m³/h) i la capacitat de retenció de les aigües residuals produïdes (hores/dia).  
Justificar la disparitat entre les dades de m³ d'aigua consumits i abocats entre el projecte i la declaració a l'EPSAR. Si les dades han variat des de la declaració a l'EPSAR (2004), s'hauran d'actualitzar en aquesta entitat.  
Adoptar les mesures oportunes perquè el temps de reparació de les avaries de la depuradora no supere les 48 hores, excepte per una causa greu justificada (servei tècnic disponible, estoc de peces de recanvi, etc.).  
Assegurar i justificar un procés de depuració adequat perquè no es produïsquen olors fortes a l'entorn immediat. S'han d'adoptar les mesures oportunes per a evitar aquest impacte, inclòs en cas d'avaria d'algun element de la depuradora.  
Pel que fa a la llicència municipal d'activitat, l'Ajuntament d'Ontinyent informa que una vegada revisada la documentació aportada s'ha comprovat que s'han esmenat els defectes detectats en l'informe de data 29 de febrer de 2008. En relació amb el magatzem de teixits i oficines, s'ha comprovat que es disposa de llicència d'obres concedida per restitució de magatzems afectats per l'incendi de l'any 2000, que correspon a les naus d'emmagatzematge de productes tèxtils i de productes tòxics i perillosos incloses en la sol·licitud d'autorització ambiental integrada.  
Pel que fa a la prevenció i protecció d'incendis, en el certificat final d'instal·lacions s'han d'aportar plànols de planta a escala 1/200 on s'han d'incloure els diversos elements d'extinció d'incendis (extintors, BIE, detectors i extractors de fums, arruixadors automàtics, etc.), recorreguts d'evacuació més desfavorables, quadres elèctrics i la resta d'elements significatius de la protecció contra incendis per a poder fer les comprovacions corresponents.  
8. E-PRTR  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
En el termini de sis mesos, el titular de la instal·lació ha de presentar a la Direcció General per al Canvi Climàtic un certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, com també a la resta de documentació tècnica presentada.  
Quart  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits que estableix aquesta resolució. La visita serà efectuada en el termini de sis mesos per una entitat col·laboradora acreditada per al control integrat de la contaminació, segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'ha d'acreditar el compliment del contingut de l'autorització ambiental integrada.  
Cinqué  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Seté  
En tot el que no especifica aquesta resolució, caldrà ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 17 de desembre de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
L'activitat realitzada per Iriscrom, SL se centra en l'estampació i l'acabament de tèxtils (articles per a la llar, la decoració i el temps lliure, entre els quals cal destacar els llençols, cobertors, edredons, fundes nòrdiques, cortinetes, tapisseries, para-sols i articles de terrassa i jardí). Disposa de les seccions següents:  
- Secció teixidoria de tela.  
- Secció estampació de tela.  
- Secció de tintura de tela.  
El procés de fabricació es pot resumir en les fases següents:  
Raspallada: realització d'un primer desbast del teixit, amb el qual s'eliminen les fibres soltes i les impureses.  
Crema: operació de cremar parcialment el teixit per a eliminar restes de fibres.  
Llavatge: operació de llavar i blanquejar la tela.  
Ramatge: modificació de les característiques de les teles mitjançant banys amb els additius adequats que milloren la resistència de la tela o l'adherència dels colorants que s'hi aplicaran posteriorment; després d'aquests banys s'asseca la tela amb rajos d'aire calent.  
Després del ramatge i l'assecatge les teles poden seguir dos processos diferents:  
Estampació: es fa passar el teixit per una sèrie de cilindres o marcs galvànics amb el disseny que s'ha d'estampar; posteriorment, el teixit passa per una etapa d'assecatge amb aire calent.  
Tintura: es fa passar el teixit per un bany de tintura líquida, de manera que pren color uniforme tota l'extensió de la tela.  
Després de l'etapa d'estampació o tintura la tela passa a les etapes d'acabament final:  
Ramatge: per a donar l'aprest final a la tela.  
Calandratge: per a conferir al teixit unes característiques adequades, fonamentalment donar aparença de brillantor al teixit.  
Enrotllament i presentació del teixit: es talla la tela, s'enrotlla i s'embossa en plàstic, segons les especificacions del client.